แรงซื้อ “บิ๊กแคป” หนุน SET ปิดบวก 10 จุด ลุ้นสัปดาห์หน้า “ฟันด์โฟลว์” ไหลเข้าต่อ!
SET ปิดพุ่ง 10 จุด รับแรงซื้อหุ้นบิ๊กแคป อีกทั้งยังได้แรงหนุนจากฟันด์โฟลว์ไหลเข้าหุ้นใหญ่ ส่วนแนวโน้มสัปดาห์หน้ารอลุ้นผลรายงานตัวจ้างงานนอกภาคการเกษตรสหรัฐฯ คืนนี้ โดยให้แนวต้าน 1,680-1,685 จุด ส่วนแนวรับ 1,665-1,670 จุด
SET ปิดพุ่ง 10 จุด รับแรงซื้อหุ้นบิ๊กแคป อีกทั้งยังได้แรงหนุนจากฟันด์โฟลว์ไหลเข้าหุ้นใหญ่ ส่วนแนวโน้มสัปดาห์หน้ารอลุ้นผลรายงานตัวจ้างงานนอกภาคการเกษตรสหรัฐฯ คืนนี้ โดยให้แนวต้าน 1,680-1,685 จุด ส่วนแนวรับ 1,665-1,670 จุด
6 ม.ค. 2566

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ปรับตัวขึ้น ตามทิศทางเดียวกับตลาดหุ้นอื่นในภูมิภาคเอเชียที่ส่วนใหญ่ปรับเพิ่มขึ้น ขณะเดียวกันตลาดหุ้นไทยยังได้รับแรงหนุน Fund Flow ที่ไหลเข้ามาในหุ้นขนาดใหญ่ โดยเฉพาะกลุ่มอิเล็กทรอนิกส์ ที่มีแรงซื้อเข้ามาช่วยหนุนดัชนี
ขณะเดียวกันกลุ่มที่ได้รับอานิสงส์จากการเปิดประเทศของจีน ที่จะเริ่มในวันที่ 8 ม.ค.นี้ เช่น CPALL , AOT และ BDMS รวมถึงหุ้นกลุ่มแบงก์ที่ยังมีแรงซื้อเก็งกำไรผลการดำเนินงานปี 65 เข้ามาด้วยเช่นกัน
สำหรับแนวโน้มตลาดหุ้นไทยในสัปดาห์หน้ายังคงต้องติดตามการรายงานตัวเลขการจ้างงานนอกภาคการเกษตรของสหรัฐฯ ในคืนนี้ว่าจะออกมาเป็นอย่างไร หากออกมามากกว่าที่ตลาดคาดอาจมีผล Sentiment ลบต่อตลาดได้บ้าง เพราะมีผลต่อการดำเนินนโยบายการเงินที่เข้มงวดของธนาคารกลางสหรัฐฯ (เฟด) ต่อไป แต่หากออกมาต่ำกว่าตลาดคาดมีโอกาสที่ตลาดจะแกว่งตัวขึ้นต่อ โดยให้แนวต้าน 1,680-1,685 จุด แนวรับ 1,665-1,670 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 3,844.88 ล้านบาท ปิดที่ 808.00 บาท เพิ่มขึ้น 2.00 บาท
BANPU มูลค่าการซื้อขาย 3,662.75 ล้านบาท ปิดที่ 12.30 บาท ลดลง 0.50 บาท
HANA มูลค่าการซื้อขาย 2,991.40 ล้านบาท ปิดที่ 58.25 บาท เพิ่มขึ้น 7.25 บาท
KCE มูลค่าการซื้อขาย 2,974.02 ล้านบาท ปิดที่ 48.00 บาท เพิ่มขึ้น 3.00 บาท
IVL มูลค่าการซื้อขาย 2,895.83 ล้านบาท ปิดที่ 37.75 บาท ลดลง 2.00 บาท